Per Clausen (EL), 2008-11-18:
Jeg skal takke for begge ministres redegørelser.
Begge ministre understregede jo, at man i regeringen lægger megen vægt på at sikre en kollektiv trafik af høj standard, og derefter lagde man meget vægt på at understrege, at når det kommer til busser, er ansvaret kommunernes og regionernes, og som følge heraf var der da heller ikke sådan konkrete bud på, at regeringen ville gøre noget for at afhjælpe den situation, som jo er den virkelige situation, vi står i, nemlig at det jo ikke kun er i medierne, at busruter bliver nedlagt, det er ikke kun i medierne, at busserne kører sjældnere, det sker også ude i den virkelige verden.
Det er sådan set allerede sket i de senere år, og vi ved, at der er planer for det, hvad angår år 2009.
Det er til gengæld rigtigt, at kommunerne og regionerne har udvist stor energi, stor kreativitet og stor fantasi, når det handler om at reducere omfanget af forringelser i 2009.
Odense Kommune skærer dramatisk væk, og det gør Region Syddanmark også.
Det er selvfølgelig særlig interessant at kunne konstatere, at det er en konservativ borgmester i Odense Kommune, som mener, at de økonomiske rammer er helt utilstrækkelige, og at den offentlige kollektive bustrafik trues af katastrofe.
Og det er en regionsformand fra Venstre, som har det samme synspunkt, når det handler om, hvad der sker i Sønderjylland.
Jeg har ikke noget imod at give udtryk for, at hvis man har været så dum at vælge en konservativ borgmester og en Venstremand som regionsformand, kan det godt gå galt.
Men jeg synes bare, at det er bemærkelsesværdigt, at det måske er herfra, at kritikken lyder hårdest og tydeligst.
Det, som jeg vil forsøge at sige med det, er, at jeg faktisk opfatter, at det, der sker, er udtryk for en generelt dårlig økonomi i bustrafikken, som jo også hænger sammen med, at kommunerne og regionerne har været nødt til at betale flere penge, selv om kvaliteten og omfanget af kørslen ikke er steget, samtidig med at kommunerne og regionerne står i en svær økonomisk situation.
Lad os ikke bruge så meget tid på at diskutere, hvor svær kommunernes økonomiske situation er, men bare konstatere, at den præcis er så svær, som regeringspartierne og Dansk Folkeparti ønsker den skal være.
Det er derfor, jeg synes, at det måske er lidt kuriøst, at hver gang vi snakker om et politikområde, som ligger i kommunerne og regionerne, handler De Konservatives, Venstres og Dansk Folkepartis ordføreres og ministres udtalelser altid om, at det er, fordi kommunerne prioriterer forkert.
Altså, pointen er efter min opfattelse, at man ikke kommer uden om, at kommunernes og regionernes økonomi er et statsligt anliggende, som staten blander sig i, og derfor kan man ikke bare, hver eneste gang der opstår et problem, sige, at det må være udtryk for en generel prioritering.
Jeg er da enig i, at hvis togene begynder at køre lidt mere regelmæssigt, er det sikkert også til gavn for busdriften.
Ministeren sagde også, at han mente, at man kunne opnå resultater ved effektivisering af administrationen.
Det skal jeg sådan set slet ikke afvise, det kan jo ikke udelukkes.
Man må dog sige, at fra det samråd, hvor ministeren mente at kunne finde 200 mio. kr., og så til i dag er ministerens ambitioner blevet reduceret eller rettere sagt erstattet med, at nu kan der måske spares et eller andet.
Det er så baggrunden for, at Socialdemokraterne, SF og Enhedslisten har udarbejdet et forslag til vedtagelse, der lyder sådan her:
Forslag til vedtagelse